# נהלי מסלול הטבה מס' 23 – חברות מתחילות

## כללי

* 1. בהתאם להוראות סעיף 14.3 למסלול הטבה מס' 23 – חברות מתחילות (להלן: "**מסלול ההטבה**") נהלים אלו הם חלק בלתי נפרד ממסלול ההטבה. אם קיימת סתירה בין הוראות מסלול ההטבה לבין נהלים אלו, תגברנה הוראות מסלול ההטבה.
  2. המונחים במסמך זה הינם כהגדרתם במסלול ההטבה, אלא אם כן צוין במפורש אחרת.

## הגשת התיקים, ההוצאות והדיווחים

הגשת התיקים, ההוצאות והדיווחים בגינם יהיו בהתאם לאמור בנהלי רשות החדשנות המפורטים להלן, בכפוף לשינויים המפורטים בסעיף 3 לנוהל זה:

* 1. [200-01](https://innovationisrael.org.il/rules/2949)- נוהל כללי הפעילות מהגשת בקשה לתמיכה ועד לסיום תקופת המו"פ;
  2. [200-02](https://innovationisrael.org.il/rules/2950) - נוהל הגשת בקשה לתמיכה בתכנית מו"פ;
  3. [200-03](https://innovationisrael.org.il/rules/2952) - נוהל ניהול מערכת הכספים לצורכי מו"פ והגשת דוחות ביצועי במהלך תקופת המו"פ ובסיומה;
  4. [200-04 - נוהל דיווח ותשלום תמלוגים;](https://innovationisrael.org.il/rules/3017)
  5. [200-06](https://innovationisrael.org.il/rules/3291) - נוהל אישורים ובקשות מיוחדות.

## הוראות ספציפיות אשר תחולנה על בקשות המוגשות מכוח מסלול ההטבה

### אופן בחינת תנאי הסף המפורט בסעיף 4.1.3 למסלול ההטבה (סך המימון שגייס התאגיד במצטבר):

* + 1. המועד הרלבנטי למימון שגויס על-ידי התאגיד הינו מועד בו הושלמו כל התנאים המפורטים בהסכם המימון בין התאגיד לבין הגורם המממן וכניסתו לתוקף. ככל שמדובר במענקים שניתנו על-ידי רשות החדשנות או המדינה, המועד הרלבנטי יהיה המועד בו ניתן האישור על-ידי הגורם הרלוונטי.
    2. היקף המימון כולל את כל הסכומים המופיעים בהסכם המימון או באישור הגורם הרלוונטי (ובכלל זה רשות החדשנות), לפי העניין, לרבות תשלומים עתידיים שטרם הועברו לתאגיד.

### אמות המידה לאישור הבקשות (סעיף 7.2 למסלול ההטבה):

* + 1. בפרויקט קיימת חדשנות, לרבות חדשנות טכנולוגית והוצגה תכנית היתכנות ישימה.
    2. בפרויקט קיימים סיכונים ואתגרים טכנולוגיים.
    3. למוצר שיפותח פוטנציאל עסקי משמעותי, לרבות בשוק העולמי.
    4. לתאגיד יש צוות מתאים בעל פוטנציאל לעמוד בתכנית העבודה המוצעת ולהוביל את החברה להצלחה.
    5. הפרויקט יוצר תשואה עודפת למשק הישראלי; לעניין סעיף זה המונח "תשואה עודפת" – הגדלת התועלת הכלכלית למשק הנובעת ממחקר ופיתוח או מפירותיהם, מעבר לתשואה שאמורה לצמוח למי שמעורב ישירות באותו מחקר ופיתוח.
    6. לתאגיד יש פוטנציאל להפוך לחברה תעשייתית בישראל.
    7. לבקשה המוגשת על-ידי תאגיד לשנים נוספות במסגרת תכנית תתווספנה אמות המידה הבאות:
       1. תכנית העבודה בשנה בגינה מתבקש אישור הינה המשך לתכנית שאושרה קודם לכן.
       2. במסגרת התיק הקודם שאושר לתאגיד, הוא ביצע התקדמות ניכרת/בולטת וזקוק למענק נוסף בכדי להגיע לאבן דרך פיננסית משמעותית.
    8. לבקשה המוגשת על-ידי תאגיד שקיבל בעבר מענק מרשות החדשנות ו/או מלשכת המדען הראשי במשרד הכלכלה והתעשייה תתווסף אמת המידה הבאה (בנוסף לאלו הנזכרות בסעיפים 3.2.7 ו/או 3.2.8 לעיל): התאגיד ביצע התקדמות משמעותית במהלך תקופת הביצוע הקודמת.

### תקצוב ודיווח:

* + 1. כוח אדם:
       1. ניתן להכיר בעלות העסקתו של מנכ"ל התאגיד בשיעור של 100% משרה, בכפוף לכך שהחברה המתחילה עוסקת בפרויקט החברה המתחילה בלבד.
       2. ניתן להכיר בעלות העסקתם של מנהל פיתוח עסקי או מנהל שיווק ומכירות עבור פרויקט החברה המתחילה, בהיקף משרה המתאים לשלב בו נמצא הפרויקט.
    2. שיווק ומסחור:
       1. תקרת ההוצאות עבור שיווק ומסחור תהא בשיעור של 15% מסך כל התקציב המאושר לשנה. התקרה תכלול תקצוב משימות פיתוח עסקי ושיווקי, לרבות בגיליונות אחרים בקובץ התקציב, למעט משרת מנכ"ל בגיליון כוח אדם. חריגה מהתקרה תהיה כרוכה באישור מיוחד של הוועדה. יובהר, כי התקציב הקובע הינו זה שאושר על-ידי הוועדה.
       2. להלן פירוט הוצאות השיווק והמסחור המוכרות:
          1. סקר שיווקי (רכישת סקרי שוק, ביצוע מחקרי שוק, איפיון אוכלוסיית היעד וכו').
          2. נסיעות לחו"ל לבדיקה והדגמה אצל לקוח בהתאם לכללי מס הכנסה (מחלקת תיירים) ועד לתקרה שנתית בסך 20,000 ש"ח, לצורך השתתפות בכנסים או פגישה עם לקוח פוטנציאלי לצורך בחינת שיתוף פעולה במו"פ או לצורך ביצוע התאמות של המוצר לשוק היעד.
          3. ייעוץ עסקי (הכנת תכנית עסקית עד לסכום של 30,000 ש"ח, בחינת התאמת המוצר לשוק (product-market fit""), מודל עסקי וכו').

יובהר, כי ההכרה בהוצאות המפורטות בסעיפים הנ"ל תיעשה בכפוף להיותן הוצאות שנועדו לבחון את התאמת המוצר לשוק המיועד ובלבד שאושרו במסגרת תכנית העבודה.

### פרויקטים נוספים של החברה המתחילה:

* + 1. על חברה מתחילה לדווח לרשות החדשנות על כל פרויקט נוסף, מעבר לפרויקט החברה המתחילה שאושר לה מכוח מסלול ההטבה, אותו היא מבצעת או עתידה להגיש לקבלת תמיכה מרשות החדשנות או מכל גורם אחר ובכלל זה מדינת ישראל, לרבות בקשה לשת"פ בינלאומי במסגרת קרנות דו-לאומיות, האיחוד האירופאי והסכמים בי-לטרליים.
    2. הדיווח ייעשה באמצעות האזור האישי באתר האינטרנט של רשות החדשנות במסגרת דיווח כללי ועל החברה לציין את נושא הפרויקט, כוח האדם המוקצה לטובת ביצוע הפרויקט (כולל היקפי משרה) והתקציב הכולל של הפרויקט.

## תחילה

## נוהל זה תוקן ביום 3 בספטמבר 2018, והוא מחליף את הנהלים הקודמים של מסלול ההטבה.